प्रयागराज, 4 आगष्ट, 2022: प्रयागराजनि मोनसे दुखुनांथाव जाथाइया सोरांआव फैदों ।  देहा फाहामसालिनिफ्राय एम्बुलेन्स मोनैनि जाहोनाव बिफाया अखा हाबाय थानायनि गेजेरावबो फिसाज्लानि गोथै सह’खौ फाफ्लियाव बाननानै लानानै थांनो गोनां जादों ।  बियो देहा फाहामसालिनिफ्राय 2 किलमिटार गोजानसिमहालागै फिसाज्लानि सह’खौ बाननानै लानानै थादों ।  बजरंगी यादब मुंनि सुबुंआ 14 बोसोर बैसोनि फिसाज्ला सुभमखौ मोब्लिबजों बोजानायनि उनाव स्वरुप रानी नेहरु देहा फाहामसालिआव फाहामथाइ होनो लानानै थांदोंमोन ।  नाथाय फाहामथाइ होबाय थानाय समावनो बै उन्दै हौवासाया जिउ गोमायो ।  बेनि उनाव बिफाया फिसाज्लानि सह’खौ न’आव लांनो एम्बुलेन्सनि मदद नागिरबायदोंमोन ।  नाथाय रांनि आंखालाव गोग्लैनाय बिफाया राहा गोथेजानानै फिसाज्लानि सह’खौ फाफ्लियावनो बाननानै लांनो गोनां जादों ।  बिनि बेबादि थासारिखौ नुनानै रैखाथि सान्थ्रिफोरा एम्बुलेन्स लाखिनानै गोथै सह’खौ नसिम दोनहैनो बिथोन होयो ।  बे जाथाइनि सायाव जिल्ला बेंगिरिनो खौरां हरनाय जादों ।  बिनि मोनसे भिडिअ भाइरेल जानायनि उनाव CMO खौ नायबिजिरनो थाखाय बिथोन होयो । 